钦定古今图书集成/明伦汇编/官常典/第739卷 > 姜汉
## 钦定古今图书集成/明伦汇编/官常典/第739卷 > 姜汉

按《明外史》本传：“汉，榆林卫人。弘治中，嗣世职，为本卫
指挥使。御史胡希贤荐其才勇，进都指挥佥事，充延
绥游击将军。十八年春，寇犯宁夏兴武营，汉率所部
驰援，遇于中沙墩，击败之，赐敕奖劳。武宗嗣位，寇大
举犯宣府、大同，汉偕副总兵曹雄、参将王戟分道应援，有功，并赉银币。寻代雄为副总兵，协守延绥。居二”
年，移守凉州。正德四年冬，擢署都督佥事，充总兵官，
镇宁夏。汉驭军严整，得将士心。甫数月，而安化王寘
𫔍谋逆，与其党何锦、周昂谋置酒邸中，召汉及巡抚
安维学等。酒半，锦率其徒直入，即座上执汉，胁令从
己。汉奋起怒骂不屈，遂杀之。兼欲杀其子奭，奭逃匿
得免。贼平，奭讼于朝，诏赐祭葬，后有司为立祠、春秋
祭之。嘉靖时，复从巡抚张珩请，赐额《悯忠》。